SET ปิดบวก 5 จุด รอผลประชุมเฟด โบรกฯมองพรุ่งนี้ไซด์เวย์กรอบ 1,592 – 1,640
SET ปิดบวก 5 จุด รอผลประชุมเฟดคาดส่งสัญญาณปรับลด QE แนวโน้มพรุ่งนี้คาดแกว่งไซด์เวย์ ให้แนวรับ 1,592- 1,600 จุด แนวต้าน 1,635-1,640 จุด     
22 ก.ย. 2564

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยวันนี้แกว่งตัว Sideway ระหว่างรอผลการประชุมธนาคารกลางสหรัฐ (เฟด) ขณะที่ตลาดหุ้นจีนปรับตัวขึ้นมาหลังลบไปในช่วงเช้าน่าจะคลายความกังวลปัญหาหนี้ของไชน่า เอเวอร์แกรนด์ กรุ๊ป จากที่รัฐบาลจีนเขามาช่วยระดับหนึ่ง โดยราคาหุ้นไชน่า เอเวอร์แกรนด์ ปรับตัวลงไปกว่า 80% ถือว่าตอบรับไปพอสมควรแล้ว
ส่วนการประชุมเฟดคาดว่าจะส่งสัญญาณปรับลดวงเงินซื้อพันธบัตรตามมาตรการผ่อนคลายเชิงปริมาณ (QE Tapering) ซึ่งจะทราบในวันพรุ่งนี้ตามเวลาในประเทศไทย โดยตลาดฯคาดว่าเฟดจะลด QE ลง 1 – 1.50 หมื่นล้านเหรียญสหรัฐต่อเดือน ซึ่งหากรอบนี้เฟดไม่รีบปรับลด QE แต่ไปประกาศในเดือน พ.ย. 2564 ตลาดหุ้นจะกลับมา แต่หากเฟดลด QE มากกว่าคาดก็อาจทำให้ตลาดก็ปรับตัวลงต่อ
อย่างไรก็ดีแม้ว่าจะผ่านเรื่องปรับลด QE ไปได้แต่ก็ยังมีประเด็นโอกาสที่สหรัฐจะปรับขึ้นภาษีนิติบุคคลกดดันอยู่ โดยเดือน ก.ย. – ต.ค.น่าจะเห็นความผันผวนตลาด เพราะผลประกอบการของบริษัทเอกชนในสหรัฐน่าจะออกมาไม่ดีนัก รวมถึงบริษัทจดทะเบียนของไทยเนื่องจากไตรมาส 3/2564 ซึ่งน่าจะได้รับผลกระทบมาตรการล็อกดาวน์ แต่ขณะนี้สถานการณ์ผ่อนคลายมากขึ้นแล้ว
สำหรับแนวโน้มตลาดในวันพรุ่งนี้ คาดแกว่งตัว Sideway รอความชัดเจนการประชุมเฟด พร้อมให้แนวรับ 1,592 และ 1,600 จุด แนวต้านที่ 1,635 และ 1,640 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
SCB มูลค่าการซื้อขาย 4,605.20 ล้านบาท ปิดที่ 109.50 บาท เพิ่มขึ้น 2.00 บาท
TRUE มูลค่าการซื้อขาย 2,984.11 ล้านบาท ปิดที่ 3.72 บาท เพิ่มขึ้น 0.34 บาท
ADVANC มูลค่าการซื้อขาย 2,787.89 ล้านบาท ปิดที่ 196.50 บาท เพิ่มขึ้น 3.50 บาท
KBANK มูลค่าการซื้อขาย 2,488.88 ล้านบาท ปิดที่ 122.00 บาท เพิ่มขึ้น 1.00 บาท
EE มูลค่าการซื้อขาย 2,212.35 ล้านบาท ปิดที่ 1.94 บาท เพิ่มขึ้น 0.23 บาท
 